O‘zbekistonda ish haqi va alimentlar undirish to‘g‘risidagi sudga da’volar davlat boji to‘lashdan ozod qilinadi

“Davlat boji to‘g‘risida”gi qonun Prezident tomonidan imzolandi. Bu haqda “Huquqiy axborot” kanali ma’lum qildi.

Qonunga muvofiq davlat boji yuridik ahamiyatli harakatlarni amalga oshirganlik va (yoki) bunday harakatlar uchun vakolatli shaxslar tomonidan hujjatlar berganlik uchun undiriladigan majburiy to‘lovdir.
Konsullik yig‘imi va patent boji ham davlat boji hisoblanadi.
Qonunga ko‘ra vakolatli muassasalarga va (yoki) mansabdor shaxslarga murojaat qilayotgan va o‘ziga nisbatan yuridik ahamiyatga molik harakat va (yoki) hujjatlar berish amalga oshiriladigan yuridik va jismoniy shaxslar davlat bojini to‘lovchilar hisoblanadi.
Shuningdek, qonunda davlat bojini undirish obyektlari hamda davlat boji stavkalarining miqdorlari belgilandi.
Qonun bilan davlat bojini to‘lashdan ozod qilinadigan jismoniy va yuridik shaxslarning qat’iy ro‘yxati belgilab berildi.
Jumladan, fuqarolik ishlari bo‘yicha sudlarda da’vogarlar ish haqini undirish to‘g‘risidagi da’volar, alimentlar undirish to‘g‘risidagi da’volar yuzasidan davlat bojini to‘lashdan ozod qilinadi.
Davlat bojining to‘g‘ri hisoblab chiqarilishi, to‘liq undirilishi va davlat budjetiga o‘z vaqtida o‘tkazilishi ustidan nazorat davlat soliq xizmati organlari tomonidan amalga oshiriladi.
Ushbu qonun rasmiy e’lon qilingan kundan e’tiboran kuchga kiradi.